Miðvikudaginn 28. ágúst voru strandveiðar stöðvaðar á C-svæði og strandveiðum sumarsins um leið lokið á öllu landinu . Alls voru strandveiðar stundaðar á 675 bátum í sumar og heildarafli sumarsins var 8.679 tonn í 16.928 löndunum . Á A-svæði , sem nær frá Eyja - og Miklaholtshreppi til Súðavíkur , voru 250 strandveiðibátar og heildarafli þeirra var 2.897 tonn í 5.418 löndunum . Meðalafli hvers báts á A-svæði í sumar var 11.585 kíló og meðalafli í löndun 534,7 kíló . Meðalfjöldi veiðidaga á bát var 21,7 . Á D-svæði , sem nær frá Hornafirði til Borgarbyggðar , voru 130 strandveiðibátar og heildarafli þeirra var 1.509 tonn í 3.273 löndunum . Meðalafli hvers báts á D-svæði yfir sumarið var 11.612 kíló og meðalafli í hverri löndun 461,2 kíló . Að meðaltali var fjöldi veiðidaga á bát 25 . Athygli vekur að bæði á A-svæði þar sem flestir bátar voru og á D-svæði þar sem fæstir voru , var meðalafli á hvern bát minni en meðalafli hvers báts á landsvísu . Hann var 12.858 kíló og yfir landið allt var meðalafli í hverri löndun 512,7 kíló . Á B-svæði var meðalafli yfir sumarið 14.293 kíló og 547 kíló á hverja löndun . Meðalfjöldi veiðidaga á svæðinu var 26 . Á C-svæði var meðalafli yfir sumarið 14.662 kíló og 495 á hverja löndun . Meðalfjöldi veiðidaga var 29,6 . Sjá nánar lista yfir aflahæstu bátana í strandveiðum á A og D svæði í næsta Skessuhorni .